ສະຫະລັດ ຮຽກຮ້ອງໃຫ້ ມຽນມາພິສູດ ຄວາມໝາຍໝັ້ນຕໍ່ ການປະຕິຮູບຂອງຕົນ
ທູດພິເສດສະຫະລັດກ່າວວ່າ ວໍຊິງຕັນມີຄວາມຍິນດີນໍາທ່າທີ ທີ່ມຽນມາສະແດງອອກ ກ່ຽວກັບການປະຕິຮູບ ແລະສ້າງຄວາມປອງດອງຊາດນັ້ນ ແຕ່ກໍຕ້ອງພິສູດໃຫ້ເຫັນ.
ທ່ານ Derek Mitchell ທູດພິເສດສະຫະລັດສໍາລັບມຽນມາ ໄດ້ຮຽກຮ້ອງໃຫ້ລັດຖະບານ ມຽນມາ ຈົ່ງພິສູດຄວາມໝັ້ນໝາຍຂອງຕົນ ຕໍ່ການປະຕິຮູບທີ່ແທ້ຈິງ ແລະການສ້າງຄວາມ ປອງດອງຊາດ ໂດຍການປ່ອຍພວກນັກໂທດການເມືອງ ແລະທໍາການສືບສວນສອບສວນ ການກະທໍາຮຸນແຮງໃນຂົງເຂດຂອງພວກຊົນເຜົ່ານ້ອຍ ໃນການໄປຢ້ຽມຢາມມຽນມາເທື່ອ ທໍາອິດຂອງທ່ານນັ້ນ ທ່ານ Mitchell ໄດ້ພົບປະກັບພວກເຈົ້າໜ້າທີ່ຂອງລັດຖະບານພົນລະ ເຮືອນແຕ່ໃນນາມ ພ້ອມທັງທ່ານນາງ ອອງ ຊານ ຊູຈີ ຜູ້ນໍາປະຊາທິປະໄຕ ຜູ້ທີ່ທ່ານ Mitchell ເວົ້າວ່າ ຈະຕ້ອງມີສ່ວນຮ່ວມໃນການດໍາເນີນຄວາມ ພະຍາຍາມທໍາການປະຕິຮູບ ໃດໆ ຖ້າຢາກໃຫ້ເປັນທີ່ໜ້າເຊື່ອຖືໄດ້ ດາຣາມີເລຶ່ອງນີ້ມາສະເໜີທ່ານ ທ່ານ Derek Mitchell ຜູ້ແທນພິເສດ ແລະຜູ້ປະສານງານດ້ານນະໂຍບາຍຂອງສະຫະລັດ ກ່ຽວກັບມຽນມາ ກ່າວເມື່ອວັນພຸດຜ່ານມານີ້ວ່າ ວໍຊິງຕັນມີຄວາມຍິນດີນໍາສິ່ງທີ່ທ່ານເອີ້ນວ່າ ທ່າທີທີ່ສະແດງອອກໃຫ້ ເຫັນເມື່ອໝໍ່ໆມານີ້ ຂອງລັດຖະບານມຽນມາ ກ່ຽວກັບການປະຕິຮູບແລະສ້າງຄວາມປອງດອງຊາດນັ້ນ ທ່ານ Mitchell ໄດ້ຍົກເອົາຫລາຍຕົວຢ່າງ ເຊັ່ນ ການພົບປະຂອງປະທານາທິບໍດີ ທຽນ ສຽນ ໃນເດືອນສິງຫາຜ່ານມາກັບທ່ານນາງ ອອງຊານ ຊູຈີ ຜູ້ນໍາປະຊາທິປະໄຕ, ການຈັດຕັ້ງສະພາສິດທິມະນຸດ, ການເນັ້ນຍໍ້າໃສ່ການໂອ້ລົມສົນທະນາກັນກັບພວກກຸ່ມຊົນເຜົ່ານ້ອຍ ແລະການຜ່ອນຜັນການກວດກາພວກສື່ມວນຊົນລົງ ໃນລະດັບປານກາງ ທ່ານ Mitchell ກ່າວຕໍ່ໄປວ່າ ມຽນມາໄດ້ ເຮັດໃຫ້ມີຄວາມຄາດໝາຍແລະຄາດຫວັງ ຕ່າງໆນາໆສໍາລັບການປ່ຽນແປງ ແຕ່ທ່ານ ກໍໃຫ້ຂໍ້ສັງເກດວ່າ ສະຫະລັດແລະປະຊາຄົມ ນາໆຊາດ ຍັງຄົງມີຄວາມສົງໃສຢູ່ ໃນລະຫວ່າງການຖະແຫລງຂ່າວ ທີ່ນະຄອນ ຢາງກຸ້ງ ຕອນສິ້ນສຸດການຢ້ຽມຢາມມຽນມາ ຄັ້ງທໍາອິດຂອງທ່ານນັ້ນ ທ່ານ Mitchell ເວົ້າວ່າ ມັນຂຶ້ນຢູ່ກັບພວກເຈົ້າໜ້າທີ່ລັດຖະ ບານມຽນມາ ທີ່ຈະພິສູດວ່າ ນັ້ນເປັນການ ເຂົ້າໃຈຜິດ ຊຶ່ງທ່ານກ່າວຕໍ່ໄປວ່າ: “ ເກົາຫລີເໜືອຖືກກ່າວຫາວ່າ ໄດ້ສະໜອງອາວຸດແລະອຸບປະກອນນີວເຄລຍທີ່ຕ້ອງຫ້າມ ໃຫ້ແກ່ມຽນມາ ແຕ່ພວກເຈົ້າໜ້າທີ່ມຽນມາໄດ້ປະຕິເສດຕໍ່ຂໍ້ກ່າວຫາດັ່ງກ່າວ ແລະບໍ່ໃຫ້ ຄວາມສໍາຄັນແກ່ຄວາມເປັນຫ່ວງຕ່າງໆກ່ຽວກັບຄວາມສໍາພັນຂອງຕົນກັບເກົາຫລີເໜືອນັ້ນ ທ່ານ Mitchell ກ່າວວ່າ ທ່ານໄດ້ຮຽກຮ້ອງໃຫ້ ມຽນມາຈົ່ງປະຕິບັດຕາມມະຕິຕ່າງໆຂອງ ອົງການສະຫະປະຊາຊາດກ່ຽວກັບການຫ້າມແຜ່ຜາຍນິວເຄລຍ ທ່ານ Mitchell ກ່າວອີກວ່າ ນອກນີ້ ລັດຖະບານມຽນມາ ຄວນຈະສະແດງໃຫ້ເຫັນເຖິງ ຄວາມຈິງໃຈ ແລະຄວາມໝັ້ນ ໝາຍຢ່າງແທ້ຈິງຕໍ່ການປະຕິ ຮູບນັ້ນ ໂດຍການປ່ອຍພວກ ນັກໂທດການເມືອງທັງໝົດ ຢ່າງບໍ່ມີເງື່ອນໄຂ ແລະຈັດຕັ້ງ ລະບົບກົນໄກທີ່ຖືກຕ້ອງຕາມ ກົດໝາຍ ແລະໜ້າເຊື່ອຖື ສໍາ ລັບການສອບສວນການກະ ທໍາຮຸນແຮງຕ່າງໆນາໆ ຢູ່ໃນ ຂົງເຂດຂອງບັນດາຊົນເຜົ່າ ນ້ອຍນັ້ນ ເປັນເວລາຫລາຍສິບປີມາແລ້ວ ທີ່ລັດຖະບານທີ່ນໍາໂດຍທະຫານຂອງມຽນມາ ໄດ້ສູ້ລົບກັບກຸ່ມກະບົດຊົນເຜົ່ານ້ອຍທີ່ຢາກປົກຄອງຕົນເອງ ພວກກຸ່ມສິດທິກ່າວວ່າ ກອງທັບມຽນມາໄດ້ຝ່າຝືນສິດທິມະນຸດຕ່າງໆນາໆ ໂຮມທັງການບັງຄັບໃຊ້ແຮງງານ ການຄາດຕະກໍາ ແລະການຂົ່ມຂືນຊໍາເລົາ ທູດພິເສດສະຫະລັດແນະນໍາໃຫ້ລັດຖະບານ ມຽນມາ ເຂົ້າພົວພັນໃນການສົນທະນາຫາລື ຢ່າງມີຄວາມໝາຍກັບພວກຊົນເຜົ່ານ້ອຍ ແລະພວກຝ່າຍຄ້ານ ໂຮມທັງທ່ານນາງອອງ ຊານ ຊູຈີ ຜູ້ທີ່ທ່ານເອີ້ນວ່າ Daw Suu ໂດຍການໃຊ້ຄໍາເວົ້າ “Daw” ຂອງມຽນມາ ທີ່ສະແດງຄວາມເຄົາລົບນັບຖືຢ່າງສູງນັ້ນ ໃນປີ 2010 ມຽນມາໄດ້ຈັດການເລືອກຕັ້ງທົ່ວປະເທດຂຶ້ນ ເປັນຄັ້ງທໍາອິດໃນຮອບ 20 ປີ ແລະປະກາດວ່າ ພັກທີ່ໜຸນຫລັງໂດຍຝ່າຍທະຫານເປັນຜູ້ຊະນະການເລືອກຕັ້ງ ໃນເດືອນມີນາຂອງປີນີ້ ລັດຖະບານພົນລະເຮືອນແຕ່ໃນນາມ ກໍໄດ້ຂຶ້ນມາແທນທີ່ລັດຖະ ບານທະຫານ ທີ່ປົກຄອງປະເທດຢ່າງເປີດເຜີຍນັ້ນ ແຕ່ການເລືອກຕັ້ງດັ່ງກ່າວແມ່ນຖືກປະນາມຢ່າງກວ້າງຂວາງວ່າ ເປັນການເລືອກຕັ້ງທີ່ ຈອມປອມ ເພື່ອພຽງສ້າງຄວາມໝັ້ນຄົງຍິ່ງຂຶ້ນໃຫ້ແກ່ການປົກຄອງຂອງພວກທະຫານ ພາຍໃຕ້ໂສມໜ້າຂອງປະຊາທິປະໄຕ ພັກສັນນິບາດເພື່ອປະຊາທິປະໄຕແຫ່ງຊາດ ຫລືພັກ NLD ຂອງທ່ານນາງ ອອງ ຊານ ຊູຈີ ຊຶ່ງເປັນພັກຝ່າຍຄ້ານທີ່ໃຫຍ່ທີ່ສຸດຂອງມຽນມາ ໄດ້ຂ້ວາມບາດ ບໍ່ເຂົ້າຮ່ວມໃນການ ເລືອກຕັ້ງ ເພາະວ່າທ່ານນາງບໍ່ໄດ້ຮັບອະນຸຍາດໃຫ້ສະມັກເລືອກຕັ້ງ ພັກ NLD ຊະນະການເລືອກຕັ້ງຄັ້ງລ່າສຸດໃນປີ 1990 ແຕ່ຝ່າຍທະຫານບໍ່ຍອມສະລະ ອໍານາດໃຫ້ ສະຫະລັດແລະປະເທດຕາເວັນຕົກອື່ນໆ ໄດ້ລົງໂທດຕໍ່ມຽນມາໃນທາງເສດຖະກິດ ຍ້ອນການກະທໍາຮຸນແຮງຕໍ່ພົນລະເຮືອນ ແລະການລະເມີດສິດທິມະນຸດໂດຍຝ່າຍ ທະຫານນັ້ນ ພວກເຈົ້າໜ້າທີ່ມຽນມາ ຢາກໃຫ້ມີການຍົກ ເລີກການລົງໂທດ ແລະພວກນັກວິເຄາະ ການເມືອງກ່າວວ່າ ນັ້ນຄືຈຸດມຸ້ງໝາຍອັນ ນຶ່ງຂອງການສະແດງທ່າທີຕ່າງໆ ອອກ ໃຫ້ເຫັນເມື່ອໝໍ່ໆມານີ້ ທ່ານ Mitchell ບອກວີໂອເອວ່າ ທ່ານໄດ້ ສົນທະນາເລື້ອງເງື່ອນໄຂຕ່າງໆສໍາລັບການ ຍົກເລີກການລົງໂທດກັບລັດຖະບານມຽນມາ ທ່ານບໍ່ໄດ້ໃຫ້ລາຍລະອຽດຫຍັງຕື່ມ ແຕ່ກໍ ເວົ້າວ່າ ຖ້າຫາກມຽນມາເລິ່ມລົງມືປະຕິບັດການຢ່າງແທ້ຈິງແລະຢ່າງເປັນຮູບປະທໍາແລ້ວ ສະຫະລັດກໍຈະຕອບສະໜອງ ໃນທໍານອງດຽວກັນ